อั้นไม่ไหวเงินเฟ้อพุ่ง ‘กนง.’ จ่อขึ้นดอกเบี้ย
การประกาศตัวเลขเงินเฟ้อ เดือนพ.ค. 65 ของกระทรวงพาณิชย์ ได้สร้างความประหลาดใจอย่างมาก จากตัวเลขเงินเฟ้อที่พุ่งขึ้นสูงสุดในรอบ 13 ปี
การประกาศตัวเลขเงินเฟ้อ เดือนพ.ค. 65 ของกระทรวงพาณิชย์ ได้สร้างความประหลาดใจอย่างมาก จากตัวเลขเงินเฟ้อที่พุ่งขึ้นสูงสุดในรอบ 13 ปี
19 มิ.ย. 2565

เส้นทางนักลงทุน
การประกาศตัวเลขดัชนีราคาผู้บริโภคทั่วไป หรือ เงินเฟ้อ เดือนพฤษภาคม 2565 ของกระทรวงพาณิชย์ ได้สร้างความประหลาดใจอย่างมาก จากตัวเลขเงินเฟ้อที่พุ่งขึ้นสูงสุดในรอบ 13 ปี ที่มาพร้อมกับเซอร์ไพร์สจากมติที่ประชุมคณะกรรมการนโยบายการเงิน (กนง.) แบบไม่เป็นเอกฉันท์ 4 ต่อ 3 เสียง ให้คงอัตราดอกเบี้ยนโยบายไว้ที่ 0.50% ต่อปี โดย 3 เสียงเห็นควรให้ขึ้นอัตราดอกเบี้ยนโยบาย 0.25% ต่อปี สิ่งที่น่าจับตาก็คือ กนง.ได้ปรับกรอบเงินเฟ้อปีนี้จาก 4.9% เป็น 6.2% นับเป็นตัวเลขที่สูงกว่าเดิมมาก ขณะที่ปรับประมาณการเติบโตทางเศรษฐกิจ (GDP) ปีนี้เป็น 3.3% จากมุมมองเดิมที่ 3.2%
ตัวเลขเงินเฟ้อ-อัตราดอกเบี้ย-และภาวะเศรษฐกิจ มีความสัมพันธ์กันอย่างมาก โดยเงินเฟ้อหมายถึง ภาวะเศรษฐกิจที่ระดับราคาสินค้าและบริการมีแนวโน้มเพิ่มขึ้นอย่างต่อเนื่อง หรือถ้าพิจารณาจากค่าของเงิน เงินเฟ้อคือภาวะเศรษฐกิจที่ค่าเงินมีแนวโน้มลดลงอย่างต่อเนื่อง ทำให้การจะซื้อของชิ้นเดิมนั้นต้องใช้เงินเพิ่มขึ้น แปลง่าย ๆ อีกแบบก็คือ ของแพงขึ้นจนอาจกระทบต่อฐานะและความเป็นอยู่ของประชาชน
ส่วนความจำเป็นในการขึ้นดอกเบี้ยก็คือ เมื่ออัตราดอกเบี้ยเพิ่มสูงขึ้น จะเป็นการดึงให้เงินไหลเข้าประเทศ ส่งผลให้เงินสกุลของประเทศที่มีดอกเบี้ยสูงแข็งค่าขึ้น เมื่อเป็นเช่นนี้ ผู้ที่ทำธุรกิจเกี่ยวกับการนำเข้าก็จะมีต้นทุนในการนำเข้าสินค้าที่ต่ำลง เสมือนซื้อของในปริมาณเท่าเดิมแต่ราคาถูกลงนั่นเอง
ตัวเลขเงินเฟ้อเดือนพฤษภาคม เท่ากับ 106.62 เพิ่มขึ้นเมื่อเทียบจากช่วงเดียวกันของปีก่อน 7.10% เป็นการสูงขึ้นในรอบ 13 ปี และหากเทียบกับเดือนก่อนหน้า สูงขึ้น 1.40% ส่วนเงินเฟ้อเฉลี่ย 5 เดือน (มกราคม-พฤษภาคม 2565) เมื่อเทียบกับช่วงเดียวกันของปีก่อน อยู่ที่ 5.19% เงินเฟ้อเดือนนี้สูงขึ้นเป็นผลมาจากราคาน้ำมันที่ปรับตัวสูงขึ้น ส่งผลกระทบต่อการขนส่ง การผลิต และราคาสินค้า
เงินเฟ้อของไทยที่สูงขึ้นเป็นไปในทิศทางเดียวกับหลายประเทศ แต่หากเทียบเงินเฟ้อไทยทั่วโลกแล้ว เงินเฟ้อประเทศในอาเซียนยังถือว่าอยู่ในระดับที่ต่ำกว่า ทั้งสหรัฐฯ ยุโรป โดยเงินเฟ้อในเดือนเมษายนที่ผ่านมา ยุโรป 19 ประเทศ เงินเฟ้อเฉลี่ยอยู่ที่ 7.4% ส่วนสหรัฐฯ เงินเฟ้อเดือนพฤษภาคมอยู่ที่ 8.6% อินเดีย เงินเฟ้อ 7.7% ขณะที่ ในภูมิภาคนี้ มาเลเซีย เงินเฟ้อ 2.3% สปป.ลาว เงินเฟ้อ 9.86% ฟิลิปปินส์ เงินเฟ้อ 4.9% จีน เงินเฟ้อ 2.1% ญี่ปุ่น เงินเฟ้อ 2.5% อินโดนีเซีย เงินเฟ้อ 3.47% และ ไทย เงินเฟ้อ 7.10% (เดือนพฤษภาคม)
สำหรับปัจจัยหลักที่กระทบเงินเฟ้อไทยเดือนพฤษภาคมนี้ คือ ราคาพลังงานและอาหารที่ปรับตัวสูงขึ้น โดยสินค้ากลุ่มพลังงาน ทั้งราคาน้ำมันเชื้อเพลิงปรับตัวสูงขึ้นตามราคาในตลาดโลก การยกเลิกการตรึงราคาก๊าซหุงต้ม ทำให้ราคาทยอยปรับเพิ่มขึ้นแบบขั้นบันได และการปรับเพิ่มค่าไฟฟ้าผันแปร (Ft) นอกจากนี้ฐานราคาในเดือนเดียวกันของปีก่อนค่อนข้างต่ำ จึงมีส่วนทำให้เงินเฟ้อในเดือนนี้อยู่ที่ 7.10% อย่างไรก็ตาม ข้าวสาร เครื่องนุ่งห่ม ค่าเช่าบ้าน การศึกษา ราคายังคงลดลงอย่างต่อเนื่อง ทั้งนี้เมื่อหักอาหารสดและพลังงานออกแล้ว เงินเฟ้อพื้นฐานอยู่ที่ 2.28% เมื่อเทียบช่วงเดียวกันของปีก่อน
กระทรวงพาณิชย์ประเมินเงินเฟ้อเดือนมิถุนายนมีแนวโน้มขยายตัวต่อเนื่อง จากราคาน้ำมันเชื้อเพลิงที่อยู่ในระดับสูงเมื่อเทียบกับช่วงเดียวกันของปีก่อน รวมถึงมีการขยายเพดานการตรึงราคาน้ำมันดีเซล การปรับราคาก๊าซหุงต้ม (LPG) เพิ่มขึ้นแบบขั้นบันได ซึ่งจะสิ้นสุดในเดือนมิถุนายนนี้ และการปรับขึ้นค่าไฟฟ้าผันแปร (Ft)
นอกจากนี้ สินค้าอุปโภค-บริโภค โดยเฉพาะอาหารสดและอาหารสำเร็จรูปที่ปรับราคาสูงขึ้นตามต้นทุนการผลิต รวมถึงต้นทุนการขนส่งและโลจิสติกส์ การระงับการส่งออกสินค้าในหลายประเทศ และอุปสงค์ที่เริ่มฟื้นตัวจากภาคการท่องเที่ยวและการส่งออก จะเป็นปัจจัยเสี่ยงที่จะทำให้เงินเฟ้อทั่วไปของไทยยังคงเพิ่มขึ้นต่อเนื่อง
ส่วนทั้งปี 2565 กระทรวงพาณิชย์คาดการณ์ว่าเงินเฟ้อทั่วไปของไทยจะเคลื่อนไหวในกรอบ 4.0-5.0% (ค่ากลางอยู่ที่ 4.5) ซึ่งเป็นระดับที่เหมาะสมกับสถานการณ์ปัจจุบัน และหากสถานการณ์เปลี่ยนแปลงอย่างมีนัยสำคัญ จะมีการทบทวนอีกครั้ง ส่วนการคาดการณ์เงินเฟ้อไตรมาส 2 มองว่าจะมากกว่า 4% ขณะที่ไตรมาส 3 หากทิศทางราคาน้ำมันยังสูงขึ้น ก็เชื่อว่าเงินเฟ้อยังอยู่ในอัตราที่สูงอยู่ แต่ยังเชื่อว่าทั้งปีเงินเฟ้อจะไม่ถึง 6-7% แน่นอน
ซึ่งสวนทางกับกนง.ที่มองว่าอัตราเงินเฟ้อทั่วไปในปี 2565 และปี 2566 คาดว่าจะอยู่ที่ 6.2% และ 2.5% ตามลำดับ โดยเงินเฟ้อมีแนวโน้มสูงเกินกรอบเป้าหมายตลอดปี 2565 ตามราคาพลังงานโลกและการส่งผ่านต้นทุนภายในประเทศที่สูงขึ้น และกระจายตัวในหมวดสินค้าหลากหลายขึ้น แต่ประเมินว่ายังเป็นผลจากแรงกดดันเงินเฟ้อด้านอุปทานเป็นสำคัญ
ขณะที่ เงินเฟ้อคาดการณ์ในระยะปานกลางไม่ได้ปรับสูงขึ้นมากในช่วงที่ผ่านมา อย่างไรก็ดีเงินเฟ้อในระยะต่อไปมีความเสี่ยงมากขึ้นจากราคาน้ำมันโลกที่มีโอกาสสูงกว่าที่ประเมินไว้ การส่งผ่านต้นทุนที่อาจมากและเร็วกว่าคาด และแรงกดดันด้านอุปสงค์ที่อาจเร่งขึ้นตามการฟื้นตัวทางเศรษฐกิจ สถานการณ์เงินเฟ้อภายในประเทศถือเป็นตัวแปรสำคัญต่อการปรับขึ้นอัตราดอกเบี้ยนโยบายของไทยในอนาคต ที่จะทำให้ไทยต้องเดินตามรอยนโยบายทางการเงินของประเทศอื่น ๆ
ปัจจุบันเงินเฟ้อไทยบ่งบอกชัดเจนมากขึ้นถึงปัญหาความเสี่ยงจากการเพิ่มขึ้นของราคาสินค้าที่จะเกิดขึ้นต่อเนื่องเป็นระยะเวลายาวนาน จนอาจส่งผลกระทบในเชิงลบต่อเศรษฐกิจไทยในอนาคต และก่อให้เกิดการพิจารณาเปลี่ยนแปลงการดำเนินนโยบายทางการเงินของไทย และยิ่งชัดเจนมากขึ้นไปอีกเมื่อกนง.มีมติแบบไม่เป็นเอกฉันท์ 4 ต่อ 3 เสียง ให้คงอัตราดอกเบี้ยนโยบายไว้ที่ 0.50% ต่อปี
ดังนั้น ในการประชุมกนง.นัดหน้า วันที่ 10 สิงหาคม 2565 จึงสำคัญ เพราะมีโอกาสเป็นไปได้สูงมากว่ากนง.อาจมีมติปรับขึ้นอัตราดอกเบี้ยนโยบาย 0.25%